REGULAMENTO DO CONSELLO DA INFANCIA E ADOLESCENCIA
ADMINISTRACIÓN LOCAL — Municipal — Ponteareas (Ordenanzas e Regulamentos, 18/11/2020)

Non téndose producido reclamacións ou alegacións ao acordo adoptado pola Corporación Municipal do 26 de novembro de 2019 sobre a aprobación do regulamento do Consello Municipal Da Infancia e a Adolescencia do Concello de Ponteareas, queda aprobado definitivamente co seguinte texto: A participación da infancia fundaméntase nos dereitos descritos na Declaración Universal dos Dereitos Humanos de 1948, e na Declaración de Dereitos do Neno de Nacións Unidas de 1959. A Convención sobre os Dereitos do Neno, adoptada por Nacións Unidas en 1989 e ratificada posteriormente por España en 1990, primeiro instrumento internacional xuridicamente vinculante que incorpora toda unha gama de dereitos humanos centrados nos nenos e nas nenas, configúrase como un instrumento fundamental na concepción actual dos dereitos da infancia na que se destaca a consideración das nenas e nenos como suxeitos de dereitos e o establecemento dun marco de interrelación coas persoas adultas, as institucións e a sociedade delimitado polos principios de interese superior da infancia e o fomento da participación para propiciar a asunción de responsabilidades en todos os asuntos que lle afecten. A Constitución Española no artigo 39.4 establece que “Os nenos gozarán da protección prevista nos acordos internacionais que velan polos seus dereitos”, así como a Lei Orgánica 1/1996, de 15 de xaneiro, de protección xurídica do menor, de modificación do Código Civil e da Lei de Axuizamento Civil, modificada pola Lei Orgánica 8/2015, de 22 de xullo do Sistema de Protección á infancia e adolescencia, que enumera os dereitos de participación dos/as menores. A Lei 40/2015, do 1 de xullo do Réxime Xurídico do Sector Público regula o deber de colaboración entre as Administracións Públicas, así como o de prestar a cooperación e asistencia activas que as administracións puideran recadar mutuamente para o eficaz exercicio das dúas competencias. O capitulo 11 do Titulo Preliminar recolle o funcionamento dos órganos colexiados como unha das formas de garantir a acción pública. A Lei orgánica 1/1 996 de 15 de xaneiro de Protección Xurídica do Menor, enumera os dereitos de participación dos menores, así como os principios reitores da acción administrativa, mencionando explicitamente os de mantemento do menor no medio familiar, a súa integración familiar e social, a prevención de situacións que poidan prexudicar o seu desenvolvemento persoal e a sensibilización da poboación. Vincula a todos os poderes públicos, as institucións especialmente relacionadas cos e cas menores, aos pais e nais, as familias e a cidadanía en xeral. O Plan Estratéxico Nacional de Infancia e Adolescencia, destaca entre os seus obxectivos: promover o coñecemento da situación da Infancia e a Adolescencia, o impacto das políticas de Infancia, sensibilizar á poboación xeral e mobilizar aos axentes sociais, así como a participación infantil na sociedade civil. Na Comunidade Autónoma de Galicia, a Lei 3/2011, de 30 de xuño de apoio a familia e a convivencia de Galicia establece no artigo 38 entre os seus principios reitores, o da primacía do interese da ou do menor sobre calquera outro interese que inspire as actuacións públicas ou privadas de quen se encargue da súa protección por lexitimo que este sexa. Para a determinación dese interese atenderase en primeiro termo as necesidades e aos dereitos dos nenos e as nenas, e teranse en conta as súas opinións e desexos manifestados con xuízo suficiente e considerarase a súa individualidade no marco familiar e social. Do mesmo xeito, recolle o principio de corresponsabilidade e o deber de colaboración dos pais, nais, titores ou titoras das persoas menores de idade, en primeiro termo, e simultánea ou subsidiariamente, todos os poderes públicos, administracións, entidades e cidadanía en xeral que deben contribuír, de forma coordinada, ao mellor cumprimento dos principios reitores en materia de infancia mediante o exercicio, nos seus respectivos ámbitos, das obrigas, as competencias e as responsabilidades que o ordenamento xurídico lles asigna. No ámbito local a Lei 7/85 de 2 de abril, Reguladora das Bases do Réxime Local, no seu artigo 69 dispón que as Corporacións Locais facilitarán a participación de todos os cidadáns na vida local. O Real Decreto 2568/1986 de 28 de novembro polo que se aproba o Regulamento de Organización, Funcionamento e Réxime Xurídico das Entidades Locais, no seu artigo 130, outorga ao Pleno da Corporación a facultade de establecer Consellos Sectoriais, cuxa finalidade será a de canalizar a participación dos cidadáns e das súas asociacións nos asuntos sociais. A función de devanditos consellos será exclusivamente a de informar e, no seu caso, propor, en relación coas iniciativas municipais relativas ao sector ao que corresponda cada Consello. Toda esta normativa, xunto coa intención de dar cumprimento ao acordo plenario de adhesión do Concello de Ponteareas ao proxecto internacional “A Cidade dos Nenos”, promovido polo pedagogo Italiano Cristian Jose Giganto Michay baseado en dous piares: que os nenos participen no goberno da súa cidade e que estes recuperen a súa autonomía mediante un deseño axeitado dos espazos públicos, así como tamén a posibilidade de sumarse a iniciativa Cidades amigas da Infancia de Unicef, xustifican sobradamente a vontade do Concello de Ponteareas de constituír un Consello Municipal da Infancia e adolescencia de conformidade coas disposicións que a continuación se relacionan e en cumprimento da Lei de protección do Menor que establece a obrigatoriedade dos poderes públicos de promover a constitución de órganos de participación dos e das menores e das organizacións sociais da infancia. Con esta finalidade, e no exercicio da potestade regulamentaria, o Concello de Ponteareas actúa de acordo cos principios de necesidade, eficacia, proporcionalidade, seguridade xurídica, transparencia e eficiencia. O Consello Municipal de infancia e adolescencia constitúese como un órgano sectorial de participación cidadá que serve de espazo específico de desenvolvemento da participación infantil e adolescente activa na vida do municipio. Trátase dun mecanismo para a colaboración entre os nenos, nenas, adolescentes e os adultos nas políticas municipais, e naqueles asuntos que afecten, de maneira directa ou indirecta á poboación infantil e adolescente, así como nos intereses que lles repercutan no seu normal desenvolvemento vital. O Consello Municipal de infancia e adolescencia é un órgano participativo, de carácter consultivo e informativo de representación do conxunto da infancia e adolescencia dentro do municipio.